
LIETUVOS RESPUBLIKOS SEIMAS

REZOLIUCIJA
DĖL PADĖKOS PASAULIO LITVAKAMS

2022 m. gegužės  d. Nr. 
Vilnius

Lietuvos Respublikos Seimas,
atsižvelgdamas į tai, kad 2022 m. gegužės 23–26 d. Lietuvoje vyks 5-asis Pasaulio litvakų kongresas, kurį organizuoja Lietuvos žydų bendruomenė;
pabrėždamas ypatingą Lietuvos žydų ir jų palikuonių, pasaulyje garsėjančių litvakų vardu, indėlį kuriant Lietuvos ryšius su pasauliu;
pridurdamas, kad litvakai – didelė ir garbinga žydų bendruomenė, turinti daugiau nei 600 metų istoriją, kurios daug atstovų padeda Lietuvą suartinti su valstybėmis, kuriose esama žydų diasporos;
manydamas, kad litvakai yra neatskiriama ir gyvybiškai svarbi modernios Lietuvos dalis;
primindamas, kad atliko ypatingą vaidmenį kuriantis ir Lietuvai, ir Izraeliui: buvo, yra ir bus vieni aktyviausių Izraelio visuomenės, verslo, kultūros ir politikos veikėjų; aktyviai reiškėsi visuose demokratinės Lietuvos seimuose – tiek tarpukariu, tiek atkūrus nepriklausomybę; daug kultūros, mokslo ir verslo atstovų ir toliau kuria Lietuvoje ar garsina gimtosios šalies vardą pasaulyje;
pagerbdamas Antrojo pasaulinio karo metais nacių ir jų vietinių kolaborantų vykdyto Holokausto aukų atminimą,
sveikina prasidėsiantį 5-ąjį Pasaulio litvakų kongresą;
reiškia nuoširdžią padėką pasaulio litvakams:
-	už sėkmingą viešąją diplomatiją, kuri tarnauja Lietuvai – pristato šalį visame pasaulyje, padeda megzti ryšius su investuotojais;
-	už dalyvavimą Lietuvos Respublikos ir Izraelio Valstybės kūrime;
-	už kultūros jidiš ir hebrajų kalba kūrimą Lietuvoje;
-	už Lietuvos vardo garsinimą pasaulyje žymių menininkų darbais;
-	už dalyvavimą sionistinėje pogrindinėje veikloje, nukreiptoje už išvykimą iš sovietinės santvarkos į Izraelio Valstybę – savo istorinę tėvynę;
-	už Pasaulio tautų teisuolių įprasminimą didžiausiame holokausto muziejuje Yad Vashem;
-	už indėlį į perspektyvaus Lietuvos Respublikos ir Izraelio Valstybės ekonominio bendradarbiavimo potencialo didinimą;
-	už dalyvavimą kovoje prieš apartheido režimą Pietų Afrikos Respublikoje 1948–1990 m.;
-	už šimtmečių indėlį į Europos kūrimą;
-	už dalyvavimą Jungtinių Amerikos Valstijų ir viso Vakarų demokratinio pasaulio politiniame, ekonominiame, kultūriniame ir mokslo gyvenime;
kviečia visame pasaulyje gyvenančius litvakus toliau puoselėti ryšius su Lietuva, kur jie yra visuomet laukiami tūkstančių draugiškų žmonių, pasiruošusių įgyvendinti bendras idėjas.

